बिहार के बेलछी में 27 मई 1977 को 11 दलितों की हत्या हुई थी. तब केंद्र में जनता पार्टी का शासन था. इस घटना के ढाई महीने बाद इंदिरा गांधी 13 अगस्त को बेलछी जाने का फैसला किया. बेलछी तक सड़क से जाने का रास्ता बहुत कठिन था. जीप कीचड़ में फंस गई तो इंदिरा गांधी जीप से उतर कर पैदल ही चलने लगीं. इंदिरा गांधी का कहना था कि चाहे पैदल ही जाना पड़े फिर भी वो बेलछी पहुंच कर ही रहेंगी. आखिरकार हाथी मंगाया गया और इंदिरा गांधी साढ़े तीन घंटे में बेलछी पहुंची. हाथी पर इंदिरा गांधी की तस्वीर देश-विदेश के मीडिया में छपी. इस तस्वीर में इंदिरा का जो जीवट दिखा, उसी ने आगे चलकर 1980 में उनकी सत्ता में वापसी का रास्ता तैयार किया.